p. Svetlanai Cichanouskajai 2020 m. rugpjūčio 27 d.

Baltarusijos nacionalinei lyderei Vilnius

Gerbiamoji p. Cichanouskaja,

Miela Svetlana,

Pastaraisiais mėnesiais Jūsų gimtojoje ir mūsų kaimyninėje Baltarusijoje stebime reikšmingus įvykius, kurie neabejotinai užims svarbią vietą laisvos ir demokratinės Europos kūrimosi istorijoje. Tai, ką mes matome šiandien, yra diktatoriaus pabaiga, nes atsirado tai, ko nuo istorijos pradžios bijojo kiekvienas diktatorius – žmonių vienybė ir bendras siekis užtikrinti savo laisvę. Matome gimstančią baltarusių pilietinę visuomenę, kuri nebebijo agresyvaus ir kriminalinio Lukašenkos režimo. Matome žmones, kurie gina savo laisvę, nori teisingumo ir galimybės jiems patiems apsispręsti dėl savo šalies ateities, o Jūs esate šios Laisvės kovos simbolis ir balsas, kuris apie Baltarusijos žmonių siekius skleidžia žinią visam pasauliui.

Atidžiai sekame ir įvykius Baltarusijoje, ir Jūsų pasisakymus, skirtus Europos ir pasaulio lyderiams, kviečiančius paremti Baltarusijos žmones, siekiančius demokratinių permainų, laisvų, sąžiningų ir teisingų rinkimų ir tų gyvenimo galimybių, kuriomis naudojamės mes, priklausydami Europos Sąjungos valstybių šeimai. Mes, lietuviai, kaip niekas kitas galime suprasti Baltarusijos žmones, nes patys vis dar prisimename savo išsivadavimo iš sovietinio kalėjimo kelią prieš daugiau nei trisdešimt metų. Ne tik prisimename, bet ir turime patirties, kuria galime ir norime dalintis.

Vienas iš efektyviausių instrumentų, padėjusių skleisti žinią apie Lietuvos laisvės siekį Vakarų pasaulyje buvo vadinamieji informacijos centrai – nepriklausomos Lietuvos atstovybės, veikusios JAV ir Europos valstybėse. Tokiu instrumentu gali pasinaudoti ir Jūsų inicijuota ir suburta Nacionalinė koordinacinė taryba, kuri gali ir turi tapti tikruosius Baltarusijos žmonių interesus atstovaujančia institucija ir kalbėti būsimos naujos, demokratiškai išrinktos valdžios vardu.

Matome, kad Lukašenkos režimas visais įmanomais būdais siekia trikdyti šios tarybos veiklą, todėl būtina užtikrinti galimybes jai veikti saugiai ir laisvai, skleisti informaciją apie padėtį Baltarusiją, apie režimo vykdomus nusikaltimus, taip pat telkti Vakarų valstybių paramą Baltarusijos žmonėms ir visuotinai pripažintų žmogaus teisių ir laisvių įtvirtinimui Baltarusijoje.

Vienas iš būdų tą padaryti – sukurti Baltarusijos žmonių atstovybių tinklą Europos Sąjungos valstybėse, taip pat ir už Atlanto, prie kurių jungtųsi ir geros valios Baltarusijos diplomatai, galintys pasirinkti atstovauti ne krauju susitepusį režimą, o Baltarusijos žmones. Tokios atstovybės galėtų tapti vieta, kurioje skleidžiama aiški žinia apie Baltarusijos žmonių laisvės ir teisingumo siekius, telkiama diasporos parama, vystomas dialogas su Vakarų demokratine bendruomene siekiant visiems bendro tikslo – laisvos ir nepriklausomos Baltarusijos. Lietuva, kuri pastaraisiais dešimtmečiais yra tapusi prieglobsčiu daugeliui Lukašenkos režimo persekiojamų žmonių, neabejotinai būtų pirmoji Europos Sąjungos ir NATO valstybė, galinti paremti tokios atstovybės įkūrimą sostinėje Vilniuje.

Nuoširdžiai siūlau Jums apsvarstyti šią idėją, o mes esame pasirengę suteikti reikiamą politinę, teisinę ir kitokią paramą jos realizavimui.

Pagarbiai

Gabrielius Landsbergis

Seimo Opozicijos lyderis

Tėvynės Sąjungos – Lietuvos krikščionių demokratų pirmininkas